Aussie toets positief; Novak op pad na Spele | Netwerk24
16 Julie 2021 08:05
Die Australiese tennisspeler Alex de Minaur is positief getoets vir die koronavirus en sal dus nie meer op vanjaar se Olimpiese Spele in aksie wees nie.
Alex de Minaur se droom om op die Olimpiese Spele in aksie te wees, lê aan skerwe. Foto: Getty Images
De Minaur (22), 17de op die wêreldranglys, is twee keer positief vir die virus getoets voordat hy na Tokio, Japan, sou vertrek.
Dit is maar een van verskeie gevalle van Covid-19 wat die afgelope week kop uitgesteek het soos wat sportlui na Tokio vertrek vir die Spele wat op 23 Julie begin. Al die voorvalle was voordat sportlui na Japan vertrek het, of wanneer hulle daar aangekom het.
Sportlui het Dinsdag hul intrek in die Speledorp begin neem en daar is geen gevalle van Covid-19 binne die dorp aangemeld nie.
"Ons is baie teleurgesteld vir Alex," sê Ian Chesterman, 'n ringkop van Span Australië op die Spele.
"Hy sê hy is verpletter deur die nuus dat hy nie kan kom nie. Dit was sy kinderdroom om Australië op die Olimpiese Spele te verteenwoordig. Hy het sy beste wense aan die res van die span gestuur."
De Minaur is in Spanje positief vir die virus getoets, van waar hy na Japan sou reis.
Organiseerders het onderneem dat die Spele, wat verlede jaar moes plaasvind maar toe uitgestel is, veilig sal wees. Daar is streng maatreëls in plek gestel wat betref toetse vir deelnemers en ander spanpersoneel.
• Intussen het Novak Djokovic, die wêreld se voorste manspeler, bevestig dat hy wel op die Spele in aksie sal wees.
Novak Djokovic die afgelope naweek in aksie gedurende die eindstryd van die mansenkelspel op Wimbledon. Foto: Getty Images
Die 34-jarige Serwiër, wat die afgelope naweek op Wimbledon koning gekraai het, is op koers om die "Golden Slam" – die vier Grand Slam-titels, asook die Olimpiese goud in een kalenderjaar – te verower.
Vroeër vanjaar het Djokovic reeds die Australiese, sowel as die Franse Ope, gewen.
Geen man kon nog ooit daarin slaag om die Golden Slam te behaal nie. Die enigste speler wat met die prestasie spog, is die Duitser Steffi Graf, wat dit in 1988 reggekry het.
Nadat Djokovic op Wimbledon gewen het, het hy gesê daar is 'n kans dat hy in Tokio sal aantree. Donderdag het die Serwiër egter aangedui dat hy 'n vlugbespreking na die Spele het.
"Ek is baie trots om na Tokio te vertrek om by die res van ons nasionale span aan te sluit, terwyl ons jag maak op die blinkste medaljes op die Spele," het Djokovic, wat brons in 2008 in Beijing gewen het, gesê.
Van die wêreld se voorste spelers soos Roger Federer, Rafa Nadal, Serena Williams, Stan Wawrinka en Simona Halep het reeds aangedui dat hulle nie in Tokio in aksie gaan wees nie. – Reuters